**Personer med utviklingshemming må få rett til arbeid eller dagaktivitet**

Situasjonen for personer med utviklingshemming når det gjelder arbeid eller dagaktivitet er nedslående. I 1994 var det kun fem prosent av målgruppa som ikke var registrert med noen form for sysselsetting, inkludert dagsenter. I 2010 var det 11,7 prosent som var uten ordning/tiltak, og i dag er 53 prosent av personer med utviklingshemming ikke registrert med sysselsetting verken gjennom arbeidsrettede tiltak eller dagtilbud (NOU 2023-13 På høy tid). Dette har stor betydning for livskvalitet, og helsetilstanden både fysisk og psykisk.

Den negative utviklingen må stanses og Landsmøtet i Norsk Forbund for utviklingshemmede (NFU) krever i tråd med CRPD artikkel 27:

* at det må bli en lovbestemt plikt for kommunene å tilby dagaktivitetstilbud (utenfor egen bolig) for de som ikke har mulighet til å arbeide.
* at mennesker med utviklingshemming som mottar uføretrygd må få arbeidsevnevurdering fra NAV.
* at jobbassistanse må utvikles.
* at BPA må utvides til også å gjelde i arbeidslivet.
* at antall tilrettelagte arbeidsplasser for personer med nedsatt arbeidsevne må økes betydelig.
* at bruken av ordinært arbeidsliv som tiltaksarena må økes gjennom blant annet å utvikle bedre oppfølgingstjeneste.
* at det må stilles krav om at godkjente tiltaksarrangører i enda større grad enn i dag bruker ordinært arbeidsliv som tiltaksarena. Kommunene må oppfordres til å gå foran.
* at det må arbeides for å trekke inn flere arbeidsgivere og ideelle organisasjoner for å øke kompetansen i tiltaksarbeidet.
* at kvaliteten i de arbeidsrettede tiltakene må styrkes gjennom blant annet å forbedre arbeids- og velferdsforvaltningens oppfølgings- og kontrollarbeid overfor tiltaksleverandørene (NAV).
* det blir mer forpliktende samarbeid i overgangen mellom videregående skole og arbeidslivet , dvs samarbeid mellom fylkeskommunen, NAV og kommunen.